El Ple de l'Ajuntament de Sagunt ha aprovat el pressupost municipal de 2024
23 de novembre 2023

![](/media/gisd0mvr/img_0323_c.jpg?width=850&height=417.34234234234236)

El Ple de l'Ajuntament de Sagunt ha aprovat per majoria absoluta amb els vots de l'Equip de Govern de PSPV-PSOE i EU-PODEM el pressupost municipal de 2024, que ascendix a 97’9 milions d'euros, prop d'un 4 % més que en 2023. Els grups de l'Oposició, és a dir, PP, IP, Vox i Compromís han votat en contra. El regidor delegat d'Hisenda, Toni Iborra, ha exposat les principals línies del pressupost en la sessió plenària que ha tingut lloc en el centre cívic Antic Sanatori del Port de Sagunt pel fet que el saló de sessions de l'Ajuntament de Sagunt es troba en obres.

El capítol de despeses s'incrementa en 3’6 milions d'euros, mentre que la partida d'ingressos creix una mica més de 2’3 milions, en comparació amb les dades de l'any anterior, en els quals es van pressupostar 94’2 milions i 95’6 milions, respectivament. Especialment rellevant és el pressupost destinat a inversions, que creix un 14% respecte a 2023 i supera els 17’1 milions d'euros.

![](/media/tnqfzdsh/img_0320_c.jpg?width=850&height=418.29954954954957)

**Benestar social**

A Serveis Socials i Majors es destinen 6.608.769 € i s'incrementa un 9 % respecte a 2023. Igualtat tindrà un pressupost de 645.091 €, un 3% més respecte a 2023. Les iniciatives de prevenció i lluita contra la violència de gènere tindran 65.000 €. Polítiques LGTBQ+ comptarà amb un pressupost de 12.000 €.

Sanitat incrementarà el seu pressupost en un 23 % respecte de l'any anterior, alcançant així els 819.924 €. Així mateix, Cementeris tindrà un augment del 60 %, per la qual cosa el seu pressupost serà de 928.437 €, i Seguretat disposarà de 9.623.753 €, un 18% més que en l'exercici anterior.

Per altra banda, les inversions en infraestructures educatives comptaran amb 11.891.921 €, que suposarà un 98 % més que en 2023. Així, el CIPFP Eduardo Merello tindrà 2.741.860 €; CEIP Vilamar, 1.908.462 €; CEIP Cervantes, 208.336 €; CEIP Montíver: 350.000 €; CEIP Maestro Tarrazona, 300.000 €; i CEIP Baladre, 350.000 €.

Esports augmentarà el seu pressupost en un 4 % més que l'exercici anterior, obtenint un pressupost de 7.886.106 €, on concretament es dedicaran 400.000 € a l'adequació del Pavelló José Veral, 118.178 € a les Piscines Almudáfer i la Casa de la Joventut, i 300.000 € a inversions en altres instal·lacions esportives.

Cultura tindrà 1.185.615 € de pressupost. Les societats musicals seran secundades des d'este departament, que atorgarà 50.000 € a la Unión Musical Porteña i 50.000 a la Societat Musical Lira Saguntina.

**Promoció de la ciutat**

L'apartat de Promoció de la Ciutat es dividix en cinc subapartats: turisme, patrimoni cultural i industrial, promoció econòmica i ocupació, comerç i mercats i agricultura.

Començant per Turisme, el pressupost per a esta partida serà de 2.079.873 €, la qual cosa suposa un augment del 77 % respecte a 2023. Esta partida compta amb 1.386.160 € procedents del Pla de Sostenibilitat Turística del Ministeri de Turisme. L'objectiu és potenciar el model turístic sostenible i responsable, que impulse l'economia i done valor al patrimoni històric i industrial.

Per la seua banda, el subapartat de Patrimoni Cultural i Industrial estarà destinat a la recuperació, adequació i posada en valor dels elements patrimonials de la ciutat. Per a l'adequació de l'Alt Forn es destinaran 44.000 €; per al projecte del Museu Industrial, 100.000 €; i per a l'adequació de les construccions ibero-romanes, 385.555 €.

Promoció Econòmica i Ocupació tindrà com a objectiu facilitar l'accés a un primer lloc de treball a les persones jóvens i contribuir a la reinserció en el mercat laboral de les persones desocupades de llarga duració. El Taller d'Ocupació augmenta el seu pressupost en un 13 % fins a arribar als 514.787 €; el pressupost per a EXPLUS/ETRAME/EMDISC augmenta un 8 % fins als 359.677 €; el programa EMPUJU, per part seua, experimenta una pujada de pressupost del 156 %, per a arribar fins als 297.288 €; i el pressupost per a EMPACE ascendix fins als 242.608 €, la qual cosa suposa una pujada del 285 %.

Pel que respecta al pressupost per a Comerç i Mercats, este serà d'1.127.543 €. Es destinaran 95.000 € a la promoció del comerç local i 50.000 € a ajudes directes al consum. L'objectiu d'esta partida és mantindre els barris vius, generar oportunitats d'ocupació i afavorir un comerç de proximitat, amb un menor impacte ambiental.

Finalment, el pressupost per a Agricultura serà de 2.073.990 €, amb la finalitat d'impulsar el sector, protegir l'entorn i donar suport a agricultors i agricultores locals.

**Sostenibilitat Ambiental**

Respecte a l'apartat de Sostenibilitat Ambiental, el pressupost dedicat a Medi Ambient és de 2.556.105 milions d'euros que es destinaran a la millora de l'eficiència energètica de l'enllumenat públic (1.570.888 euros) i a inversions en fotovoltaiques i autoconsum (200.000 euros). Esta xifra total suposa un increment del 111 % respecte a l'exercici de 2023.

L'Ajuntament de Sagunt busca reduir l’empremta de carboni al màxim i aconseguir l'eficiència energètica per a donar lloc a una ciutat més verda i sostenible.

En relació amb la Societat Anònima de Gestió (SAG), el pressupost per a la neteja i higiene urbana del terme municipal és de 16 milions d'euros.

D'altra banda, el capítol de Personal de l'Ajuntament ha experimentat un augment respecte a 2023, que va arribar als 33.840.000 €, i en el projecte de pressupost de 2024 es contempla una quantitat de 34.458.000 €.

**Ingressos**

Respecte als ingressos, els impostos directes seran de 36.620.000 €, els impostos indirectes seran de 3.050.000 €, les taxes, preus públics i altres ingressos alcançaran els 14.130.450 € i les transferències corrents seran de 26.274.780 €. Així mateix, es preveu una operació de crèdit aproximada de 6.000.000 €.

![](/media/5vzpldqm/img_0243_c.jpg?width=850&height=715.990990990991)

*   [](http://www.facebook.com/sharer.php?u=https://aytosagunto.es/va/actualitat/el-ple-de-l-ajuntament-de-sagunt-ha-aprovat-el-pressupost-municipal-de-2024/ "Facebook")
*   [](http://twitter.com/share?url=https://aytosagunto.es/va/actualitat/el-ple-de-l-ajuntament-de-sagunt-ha-aprovat-el-pressupost-municipal-de-2024/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-de-l-ajuntament-de-sagunt-ha-aprovat-el-pressupost-municipal-de-2024/ "Linked In")
*   [](mailto:?body=https://aytosagunto.es/va/actualitat/el-ple-de-l-ajuntament-de-sagunt-ha-aprovat-el-pressupost-municipal-de-2024/)